‘নজরে অফিসারেরা, কড়া বার্তা মুখ্যমন্ত্রীর’ (২৭-৩) খবরে পড়লাম, মাননীয় মুখ্যমন্ত্রী ভূমি ও ভূমি রাজস্ব দফতরের বেআইনি কাজে ক্ষুব্ধ। সত্যিই এই দফতরের ওপর সাধারণ মানুষের বিশ্বাস ক্রমে তলানিতে চলে যাচ্ছে। উত্তরাধিকারী বা ক্রেতা হয়ে নিজের নাম দফতরে নথিভুক্ত করতে গিয়ে নাভিশ্বাস উঠে যায়। অথচ কিছু ব্যবসায়ী ওই দফতর থেকেই অনায়াসে কাজ সিদ্ধ করে নেন। সবচেয়ে অবাক কাণ্ড, কোন জমির খাজনা কোন সময় পর্যন্ত সরকারের ঘরে জমা দেওয়া আছে, তার কোনও নথি দফতরে নেই। কোনও জমির খাজনা জমা দিতে গেলে আগের আসল (অরিজিনাল) রসিদ দেখাতে হয়, সেটা দেখেই দফতর পরের সময়ের জন্য খাজনা গ্রহণ করে। যদি আগের রসিদ দেখাতে না পারা যায়, তা হলে আবার সেই সময়ের জন্য টাকা দিতে হয়। খাজনা বাবদ অর্থ পুরসভা বা পঞ্চায়েতের করের সঙ্গে যদি যোগ করে নেওয়া যায়, তবে সাধারণ মানুষ অযথা হয়রানি থেকে মুক্তি পান, সরকারেরও আয়ের ঘাটতি হয় না।